b'\n_START_ARTICLE_\nForbundsdagsvalget i Tyskland 2005\n_START_PARAGRAPH_\nForbundsdagsvalget i Tyskland 2005 ble avholdt 18. september for \xc3\xa5 velge medlemmer til den 16. Forbundsdagen. Resultatet var at den regjerende koalisjonen mellom SPD og De gr\xc3\xb8nne under ledelse av Gerhard Schr\xc3\xb6der m\xc3\xa5tte g\xc3\xa5 av og ble erstattet av en storkoalisjon mellom CDU/CSU og SPD. Med Angela Merkel, som hadde v\xc3\xa6rt CDUs kanslerkandidat i valget, fikk Tyskland sin f\xc3\xb8rste kvinnelige forbundskansler.\n_START_SECTION_\nBakgrunn\n_START_PARAGRAPH_\nDet ordin\xc3\xa6re valget skulle i utgangspunktet f\xc3\xb8rst holdes i 2006. Men etter valgnederlaget i delstaten Nordrhein-Westfalen 22. mai 2005 \xc3\xb8nsket Tysklands kansler Gerhard Schr\xc3\xb6der \xc3\xa5 fremskynde valget med ett \xc3\xa5r. Schr\xc3\xb6ders parti, SPD, mistet regjeringsmakten i delstaten for f\xc3\xb8rste gang p\xc3\xa5 39 \xc3\xa5r. De konservative hadde da vunnet en rekke delstatsvalg og hadde en klar majoritet i Forbundsr\xc3\xa5det, som er satt sammen av representanter fra Tysklands delstater._NEWLINE_Den direkte \xc3\xa5rsaken til at Schr\xc3\xb6der \xc3\xb8nsket nyvalg var at han mente at han ikke hadde tilstrekkelig oppslutning i egne rekker for \xc3\xa5 f\xc3\xa5 fullf\xc3\xb8rt reformpolitikken. President Horst K\xc3\xb6hler skrev ut nyvalg. Den tyske forfatningsdomstolen avsa i en kjennelse senere p\xc3\xa5 sommeren at oppl\xc3\xb8sningen av Forbundsdagen og utskrivningen av nyvalg skjedde i henhold til grunnloven._NEWLINE_Schr\xc3\xb6der f\xc3\xb8rte etter at han kom til makten i 1998 f\xc3\xb8rt en reformpolitikk som viste seg upopul\xc3\xa6r blant velgerne. Reformene var omstridte ogs\xc3\xa5 innenfor SPD. Sommeren 2005 gikk SPDs tidligere formann og tidligere finansminister i Schr\xc3\xb6ders f\xc3\xb8rste regjering, Oskar Lafontaine, ut av SPD. Ved valget var han en av de to toppkandidatene til Linkspartei, etterf\xc3\xb8lgerpartiet til Sozialistische Einheitspartei Deutschlands (SED), som samarbeidet med det lille protestpartiet Arbeit & soziale Gerechtigkeit \xe2\x80\x93 Die Wahlalternative.\n_START_SECTION_\nTo kanslerkandidater\n_START_PARAGRAPH_\nSchr\xc3\xb6der mente nyvalg var n\xc3\xb8dvendig for \xc3\xa5 f\xc3\xa5 bekreftet tilliten til hans politikk. Han var SPDs og koalisjonspartneren De gr\xc3\xb8nnes kanslerkandidat. Hans utfordrer var Angela Merkel, som var de konservative partiene CDU og CSUs kanslerkandidat. Merkel \xc3\xb8nsket \xc3\xa5 regjere sammen med det liberale partiet FDP.\n_START_SECTION_\nKonsekvenser\n_START_PARAGRAPH_\nSPD og De gr\xc3\xb8nne mistet sitt parlamentariske flertall, mens CDU/CSU knepent ble st\xc3\xb8rste gruppe i Forbundsdagen. M\xc3\xa5lt i \xc3\xb8kning ble Linkspartei valgets vinner, fulgt av FDP. Imidlertid fikk ingen av de foretrukne koalisjonen (CDU/CSU/FDP eller SPD/Gr\xc3\xb8nne) det n\xc3\xb8dvendige flertallet. I starten p\xc3\xa5beropte dessuten b\xc3\xa5de Schr\xc3\xb6der og Merkel seg \xc3\xa5 ha f\xc3\xa5tt st\xc3\xb8rst oppslutning, fordi Schr\xc3\xb6der argumenterte med at CDU og dens bayerske s\xc3\xb8sterparti CSU m\xc3\xa5tte regnes som adskilte partier (i s\xc3\xa5 fall var SPD st\xc3\xb8rst). Koalisjonsforhandlingene ble derfor noks\xc3\xa5 vanskelige._NEWLINE_Ingen av partiene \xc3\xb8nsket \xc3\xa5 forhandle med Linkspartei. FDP utelukket en deltagelse i en \xc2\xabtrafikklys-koalisjon\xc2\xbb (SPD/FDP/Gr\xc3\xb8nne). De gr\xc3\xb8nnes avvisning av en \xc2\xabJamaica-koalisjon\xc2\xbb (CDU/CSU/FDP/Gr\xc3\xb8nne) var ikke like kategorisk, men forhandlingene f\xc3\xb8rte heller ikke frem. Dermed ble en stor koalisjon mellom CDU/CSU og SPD eneste utvei, selv om begge parter p\xc3\xa5 forh\xc3\xa5nd hadde omtalt denne l\xc3\xb8sningen som den minst \xc3\xb8nskelige._NEWLINE_Koalisjonsforhandlingene ble avsluttet 11. november. Schr\xc3\xb6der la ned sine politiske verv etter at det ble klart at han ikke kunne fortsette som kansler. I avstemningen i Forbundsdagen, som fulgte den 22. november, ble Angela Merkel med 397 av 611 stemmer (og av den store koalisjonens 448 stemmer) valgt til ny forbundskansler. Hun ble dermed Tysklands yngste og f\xc3\xb8rste kvinnelige kansler.'